
    I. OVO JE TA SLIKA KOJA NAS ČINI PREMJEŠTALJKOM

     

    
      Dumb Loud Hollow Twang – Deluxe
    

  
    LJUBIĆ NA KORIJENU JEZIKA

     

    
      Wanganui
    

     

    Obrij! Obrij! Sanjam kako napreduje sve i to unatrag, u stoj, na rukama, preko jabuka, kotrljanja duboke lake vode. Donosim kištre piva, ampere energije, hladim lubenice u najdubljem bunaru, svojski sanjam ljubić koji tiho izlijeće i šuti mi na korijenu jezika.

  
    IZ VODE

     

    
      Hot Water Pool
    

     

    Malo sam pothlađen, snažan i svjež, tanak svijen dupin Koji Se Smije.

  
    KAD TI KAŽEM, DUGA KAO NOĆ

     

    
      Restless
    

     

    A jebiga. Kako ne bih znanjem, čime bih, čim bih zavrtio visok čineliščič promukle sjete. Čineliščič, zar ne, stog čime bih? Ma kad ti kažem, spora duga ljuljačka, kojoj fiksna kamera ne hvata drugi zamah nogama.

  
    ČIM UĐEŠ, UZ JUTRO

     

    
      Pearl Divin’
    

     

    E kada je to nadolazilo, malom i niskom sumaglicom uz jutro, tamno brown jutro, jeza. Kada šapćeš kroz mene, toliko izbliza da se riječi pojavljuju, tek, iza a u tijelu je bljesak, već.

  
    GLEDANJA U KONTRALIHT

     

    
      Point Break
    

     

    Kaskada koja katkada, nakuplja i slijeva, koja jednostavno ćaska, zastane i dotakne, posve benigno, sunce je nisko iza, gledamo se u kontraliht vidi točno one usporene kapi.

  
    NE MOGU TE ODLASKE

     

    
      The Breeze & I,
    

     

    Objašnjavaš, strpljivo, vrlo ekonomično pri tom drhtiš i paziš na dikciju, ponavljaš da je dolazak nešto što nije nužno vezano uz prostor, kao niti vrijeme jer ni ono nije vezano uz nas.

  
    ŠUTI MI (SE)

     

    
      Margaya
    

     

    Ne volim, ne volim, ne volim, ne volim, no vidim slupan helikar u kvadratu Pauka, Isuse kako nalupana čekičana, kako malo vremena za izdržati i kako previše svega, pa naravno tako ti i treba kada nagužvaš sve.

  
    FOTO/GRAFIJA

     

    
      Big Time Action
    

     

    Ovo je ta slika koja nas čini premještaljkom, okretom, pa opet istim tim usječenim ledom figure, nestalim odmah nakon snimanja.

  
    VIŠKOVI

     

    
      Beach Murder Mystery
    

     

    Trač, trač, nagađanje, puškaranje, projekcija uzbuđenog pješčanog zamka, šuljamo se na stageu, šuštimo tu duboku plisirku koja lebdi punim slowmotionom Madonne u srcu kirbajskog vrtuljka.

  
    DA, ČAK I KAD NIŠTA

     

    
      Sun Stroke
    

     

    Ja, meduza, Ja Meduza, gdje si moja ljubavi, sniježiš li, čovječe vrati se na maturalni stiskavac do jutra, ostavit ćemo si prste po dnu, teći ćemo kao metafizičke peraje i mahati sirenama, nos će odnijeti nas, a onda visoko iznad kao svoje platneno zrcalo, mahati je, lelujati, valjda znamo kako je ljuljati čak i najtiše jutro, čak i kad Ništa, kada dođe to ništa, i da, ej, nekažeš li nikada hej?

  
    DOK ME KRUŽIŠ, JEŽIŠ

     

    
      Catatonya
    

     

    Osjetiš da drhtim, no drhtanje je samo jeka napunjenih ježinaca, tužnog nestajanja, a slika je međutim: kanistar plavog i nagaženo turirani beskraj. Malo se spustimo u koljenima, uvijek, tako je najbolji ulebdjenjčić.

  
    O BILJU I BOLESTI

     

    
      Standing on the Nose in a Staylish Manner
    

     

    Nakašljavanje ambrozije, branje metvice najtočnije u podne, branje metvice kada je najtužnije odustala. I južno.

  
    OSTATI ILI OSTAVITI

     

    
      Coastal Disturbance
    

     

    E to je to, maščura, garažna totmast, sustav tjelesne svađe s atjelesnim morem, više kao to je to, maščura, nada da ćemo doći i osorno tužakati za neki nepoznati ever.

  
    NUZ DAH, NUZ TIJELO

     

    
      Long Gun
    

     

    Zvonak i na prstima, mačak Tom, možda, no sigurno crnobijel. Šatiranje je blizu, skoro, mali jedva dahnut mat, no tako baš nuz, mislim da ga nema, a ponekad griješim da da.

  
    P. P.

     

    
      Hawaii Joe
    

     

    Džemirao sam se, kao da sam džemper koji ne skače nego samo smišlja svoju rolkragnu, i nije drugo nego ozbiljno zamišljeno dijete igre u punoj zastajućoj dolčeviti precizne ritamguitarrrrrrrre. R. Točnije – r. r.

  
    OPET PREODGAĐAŠ

     

    
      Tremor
    

     

    Prvi sam rekao! Ne važi, ne možeš sada ti, ma što bih čekao, kako to misliš da smo svi sunčani dan, kako možemo ne moći kliziti unatrag niz pješčani slap, kako ne moći usred toga što tamo malo unutra tamnuljavo i tužno odgađaš. A Isuse.

  
    IZMEĐU UMORA I UMORA

     

    
      Landlocked
    

     

    Ovo znamo, nije od sutra nikakav novi dan nego prhak okus male zelene zerdalije. Prhka magla izoštrenih bajta animiranog grušanja, hajd dobro – samoća.

  
    U NAMA, U MIMO

     

    
      Cecilia Ann
    

     

    Netko se gura i trpa, netko u nama nikako da dođe na proplanak, na Platak, smučanje ugode disanja i ronjenja, naime netko s kim prebrzo odjekujemo sve što smo rastopili.

  
    VJEŽBATI OBRANU

     

    
      Glider
    

     

    Samo tako stojiš, s desnom visoko kao da se braniš od trometraša, a s lijevom ne želeći vidjeti što je već ispod nas, pa obraz naslanjaš na vrh svog ledenog ramena.

  
    II. DO SMRTI, I DUBLJE

     

    
      Intensity!
    

  
    RUBOVI U POLUTOTALU

     

    
      Intensity!
    

     

    Westernovski triler je stigao u juriš, bonanza-progon, i trojka na konjima jedva odmiče, no velika skupina progonitelja širi svoju crtu, a kamera uzlijeće u polutotal. Nekoliko kratkih fokusacija na pribrane konjanike i psihološki portreti ponosa i sve humornijeg odmaka. Napokon velika skupina progonitelja ulijeće u klopku a uzvratni pucnji zaustavljaju neravnopravnu sliku.

  
    SVE DO SMRTI, I DUBLJE

     

    
      The Wedge
    

     

    Juriš kojim se stiže u klizanje vrlo određenim i suženim prostorom. Brbljava mast gitarskih dubljih rafala.

  
    PA DA, KOLIKO?

     

    
      Central Coast Swing
    

     

    Laki i vodenasti pickupi, tanki twangyiju, i ritam podložan ustrajnosti, poludebela nizalica oblijeće i navodi na jahački razgovor. Uskoro stižemo i pitanje je iz Nepomirljivih: koliko si ubio do sad?

  
    OKO BLIZINE

     

    
      C Alpha E
    

     

    Napeto Otvaranje blizine i havajskih lepršanja u likovima koji su blizu i pribrano traže trenutak u kojem će uzletjeti. Prehlađeni metal usitnjeno surferira zapletom vožnje oko obalnih cesta na kojima traje zamjena dobrih i loših.

  
    RAZGLEDNICA FILMA

     

    
      Bikini Machines
    

     

    Vrtuljak na plaži, lunapark, djeca, psi skaču i trče za bačenim predmetima. Nitko nije zabrinut, čak ni čuvari plaže. More u pozadini na kratko podsjeća zašto su tu, ali ništa, sve je prezabavno.

  
    JAHATI PRESPORE VALOVE

     

    
      Tempted
    

     

    Bruj plesnih koraka, debele kapi u usporenom kotrljanju nekim meditativnim tijelom, svakako zatim ljubav, tangente ovješenog pa zategnutog tanga. Proslava tridesetgodišnjice maturalne večeri. Zamišljeno gledanje prokleto presporih valova.

  
    NEKE DRUGE NOTE

     

    
      Napuljska Gitara
    

     

    U njihovu opusu – brbljuština, zabavnjak za svatovske okolnosti, žrtva pučkogitarsko-romanolatinske erudicije. Vjerojatno se Band, odmarajući se, smješka dok izvodi tu stvar, skoro nepodnošljivo festivalske zvrkavosti lakih nota, za to vrijeme čistači metu pozornicu, tehničari donose nove gitare, publika priča o koncertu koji bi trebao uslijediti. Stvar bi izvukao, digao u nebo – samo Ivo Robić!

  
    SAD. I SVE.

     

    
      Avalanche
    

     

    Jahati na opakom snježnom valu, masnijim bojama fokusirati tragičnoga rajdera, širiti i sužavati kadar, a sve sad.

  
    NE SRLJANJEM

     

    
      Golden Spike
    

     

    Uvjeravati, trajati kroz gitarski kranski juriš naglih smjena iz šapata na uho do opomene iz neobično izoštrena stražnjeg plana. Nagle se smjene zapravo pogađaju pickupima, polako, pouzdanošću razmjene mladih i iskusnih bljesaka, a ne srljanjem.

  
    PRIJETEĆE NADOLAZI, A I TU JE

     

    
      High Wall
    

     

    Ne dirajte crve u mojoj glavi, jednoga dana će izaći sami, svirali su i pjevali No pasarán, mirno jahali pod dubokom vodom. Izlijetali su pred nemoguće, svijet će netko opet razarati, more će se utopiti u atomskoj noći…, rezignirano su podsjećali da slika ima biti nekako nepretenciozno, nesitničavo filigranska. Nešto prijeteće ionako nadolazi, neodlazi.

  
    SLANO MORE TIJELA

     

    
      Chase
    

     

    Đipsi frka s bowie noževima i kruženjem oko upozoravajućeg zaustavljanja na svjetlucavim detaljima. Smijeh, pomalo neprirodan ali u zvuku nastupa precizan i definitivan, svađu briše okus vlage, slano, more tijela istječe i juri u plićak.

  
    OBRISI, KOPIRANJA

     

    
      Invasion of the Reverb Snatchers
    

     

    U nejasnom obrisu, americanom približenom na kratko, netko pravi nizove kolutova u najplićem dijelu prostora. Zatim opet stoj na rukama, utrka s nadolazećim lažnjacima, koji nas kopiraju.

  
    POSLIJE SVEGA, OPET

     

    
      Sweet Spot
    

     

    Dobro je, dobro je, sve je sada dobro, možemo dugo šaptati nježne riječi, točnije rečeno šutjeti s razumijevanjem, pričati uglavnom gluposti na svim jezicima koji nam čine dobro. Gledaj: glas mi se javi, ponavlja se, vidiš kako je sve to blizu, nemoj plakati, znam što si mi poklonio, rondo nas miluje: u kadulji.

  
    VODOM, DISANJEM

     

    
      Latinia
    

     

    Puko nam je film, prijetnje su predugo trajale, pa čovječe sjebat ćemo ih, oni su ništa, nema nikog, oni su ništa, kažem ti, samo idemo, tamo je ta dubina i to je naša snaga, naš plićak, naša plaža, naš ponos, puno i nisko nebo. Vidiš, vidiš, sve ovo sad je naše kao nešto što je ponovno i iskreno jeca, pa nije, čovječe, plač neki bed, plač je naša sigurnost, plač je napunio to puno i nisko nebo. Dahće nam pogled u nekom staloženom snimku s ramena, pogled pun bistre magle ponosnih suza. Ma čovječe, plač je naša sigurnost, plač je napunio to puno i nisko nebo, majke mi! Čovječe, sjebat ćemo ih! Makar se i predali.

  
    III. NEŠTO KAO RADOST

     

    
      Sonic Bullets: 13 from the Hip
    

  
    ISPOD NEBA BERLIN

     

    
      Theme from Slaying Beauty
    

     

    Ne može se drukčije nego pogriješiti, to je jedini način za biti, za ozoriti nebo, padati na onoj plažnoj razlici do plime kišu bez vjetra, preciznu, samo zamišljen zastor koji budi najpromukliji glanz, pun osmiješka Brune Ganza.

  
    U PUUUNO PRIJE, URANJANJA

     

    
      Malagueña
    

     

    To je Crikva, nadimak ljetu koje sasma pluže do putopisa i trubača koji se ne miču osim kada zaranjaju u periske duge oko dva metra, i to puno prije rasapa, puno prije reklame Coke, maaa puuuno prije, trubača koji tope bezdan.

  
    SJEĆAŠ?

     

    
      Corazón Del Loco Jorge
    

     

    Na čemu li si? Na ničemu? To je najjjača, stoga usput jača i moje davne pčele oko sleđena čela, koje je ničemu do li da malo išta oplakuje ali naopako uz malu pomoć, no maščureskno slatko i svježe, mačje oko koje noću prede nešto o prijetnji sjećanja.

  
    I MAGLA, I SOBA, I SAN

     

    
      Ice & Pinewood Trees
    

     

    Ma daaaaaaaj, kako ne bih znao, stvar je Eej-hey! Malo se obilazimo, kružimo oko praznine, oko toga mjesta u kojemu nikada nismo bili, i – napokon, nema nas, a nema nas sve do neurednog kukuruzišta, do samoga… ma pazi sad ovo: do… sela… izatkana maglom… Čega??? Što ti je?

    I duboki vali prže, prše dušu, i mole u tu maglu, u kratko gutnut dim, netom spaljena bilja. Hrahk! Buči me!, budi, me!, tek da zaspim, tek krto zaspim! I k tome još samo neka slika kako idemo prema ovamo.

    Nemirno se okrećem, kao da smo to mi, ponovno, okrećem se i namještam u snu, u drugoj strani slike – i onda si to zapravo ti, ta ona, to si ti. Nisam plutao, zašto pitaš? Nisam. Tek sam stigao.

  
    RETRO

     

    
      Last Ride
    

     

    Gimnastika, metafizika, pletem jezik od Zwacka i Jagera, jer jedan je jedan te isti. Projurim, ali samo pokraj pedesetih, nagarim, pustim navijačku čegrtaljku uz šezdesete i westerniram na Braču, ljetno kino, a sedamdesete već s ironijom gledaju na mene i miss you.

  
    USITNJAVANJA

     

    
      Bubble Bath
    

     

    Igraonica besprolaznih, bez izlaznih vrata, voda kaplje namještaljku koreografije, snimljen spot, neistina, zabavica smrti.

  
    KOTRLJANJA, JEZIKULJANJA

     

    
      Bombora
    

     

    Treešete, picigina, presječeno dudovačom i smokvačom, let iz brzih okidanja Leicom, nečujna basaža, baraža nije nikada htjela ništa drugo do li što bliži prijekdčlj.

  
    IZMEĐU NEMANJA

     

    
      Tremble and Shake
    

     

    I da, pričamo o svemu, samouvjereno kao da je već to bilo, kao da eto to su ti poznanici, taj život, sve ih već znamo i tek sad smo sjebani i svjesni kako nam je zalazni pejzaž dao jako puno, nesan, malo mahanja dugim kosama, uf kooosama, i tako šibamo dalje nas troje i ja, blesan koji je je-je-je!

  
    NEŠTO KAO RADOST

     

    
      Baia
    

     

    Bože, eto me, jer ne znam koga bih Drugog ovako smjelo pozvao na tulum sreće, Bože, misliš li i ti isto što i ja? Da bi ovako stvarno moglo potrajati, jer basaža drži tijela u tom luku, u izvijutku sentiš poga.

  
    SAMO U TEKSTU SI

     

    
      Farewell Malasaña
    

     

    Jim, Ian, Jan, Jimmy, mislim, ljudi – tko će sada bez Jože Severa odkvačiti bezraće – sada ga otkvačiti kada je toliko plača da je napokon dobro, volimo, topimo male zalihe leda, paučinasto smo zvonka farfisa.

  
    RASIPANJA

     

    
      Final Wave for the Day
    

     

    Beskrvno, rutinirano bavljenje smislom i datuljama otapanim u ustima i praćenim light toplim mlijekom, i zaista ne može baš sve to, mora biti i odrade, dosade, odmora, od.

  
    JER NE PROLAZI

     

    
      Double Danger
    

     

    Pričamo, nebo se naglo spušta, silazi u usta, daje nadu, valjda okus jebote, no plave ptice uporno šute i stoje na mjestu, nešto premišljamo, premještamo, preslagujemo fokus, jauk se zalijeće prštavim šampitama i to je ta!!! To je ta!!!

  
    SRCEM, GRADOM

     

    
      Chaotica
    

     

    Alarm, s kojim moj mozak nema ništa, tvoje replike s kojima lebdi i prijelaz u mak tučen sporo, usitno, raskriljenih snova, raskrižje na Klajnovoj, utučena dragost kako mi priča vrlo razgovjetno i vrlo se pribrano sjećajući nekog napokona. The Doors. The Doors. The Doors.

  
    IV. O BOJAMA NEBA NA DNU

     

    
      As the Dark Wave Swells
    

  
    JUTRENJA, SAMOOSEBNO

     

    
      As the Dark Wave Swells
    

     

    Podvodna umatica, kamera zrnato prati iz dubine, umivanje prije nego si zamišljen i svjež. Džore i ja se džoramo za akrostišavanje, jer je jutro i nedirnut med čeka backup, nakašljaj krasnih knjigovnih natapanja, i eto, plavimo se naopako, lakim svijutkom gudača, nekom pošalicom kao i smrt će proći.

    Oštar trk visokih koljena, dugim osrednjim plićakom, visoko visoko uzletjelim uspornikom strasti, zastoj u tren prije pada.

  
    ODSMJESI

     

    
      The Kiss-Off
    

     

    Opet matičnjak, unutrašnje brbljanje tijela, bijela, potpuno bijela koreo snimka lučice, smijemo se, ali ton nas odaje, ma ne, nije to domahivanje, nije. Odmah bi se vidjelo. Smijemo.

    Prašina činele, Gin i Jim nazdravljaju čegrtaljki i to je ta grapa, masivna pitka lujka.

  
    RASPALI, U IZNUTRA, U SVJETLO

     

    
      Wrong Turn 
    

     

    Na knap vezu, vidiš da zategnuta je španga, raspali po stop snimkama kad su tako visoke, traži koja je, traži, e ta je, ubrzaj mi proljeće u plahi leluj, imela, eh da, imela, da da, leti i leti… a i neka skliska ulubljenost stražnjih bočnih šlaufova, materijal je u uvali, a žžžžžžžž

    Točan pun i dalek, stoji tamo nad ljuljom, stoji i ne kani u drugu sinusoidu – uvaljan je u ler tamnuljavog svjetla, točna, puna i daleka. Svjetla.

  
    SPORIJE, REKOH, A ODMAH

     

    
      Point of No Return
    

     

    Tako, hajde, samo što sporije i duboko odmah, hajde samo što sporije, med smo spominjali, lijevali propolisom, nalijevali u još uplašeniju sporost, penjanje tih košnica, okus dizela i naših malih plavca, pa eto oprosti ali još prije svega i na naglo, naravno o kadulji je ta uzbuđenost i izgubljenost, ježurak.

    Ne vidim te drukčiju do li čk-čk-čk agogiranu!

  
    U NEBOGLED, ODOZDO

     

    
      Into the Crimson Sunset
    

     

    A kao da će to išta pomoći, izdana vedrina o bojama neba na dnu prevrnutog izljeva, Save koja nas neće spasiti kolikogod sejvali nekim naglo raspričanim tugicama. Nastava ide dalje u nebogled, da gled, a tek malo samo dodirujem površinu s one donje strane, iz dupina, foke, Curtisa.

    Znam, ja sam hit, ja sam sam na reklami, brenčam i sunčam neke Southern Comforte bez, jer jednostavno nestanem drugdje. Jednostav.

  
    NIJE LAKO, I DOBRO GODI

     

    
      Panic Party
    

     

    Očaj ostavljena čaja, natrag, natrag i to tako dobro godi suncu, noćnoj mažnji rane Zore. Ma što, eno ga sijeva na najplićem obzoru, ne znam je li to baš jutro ili tek sviće, jednostavno ljudi znaju da raširenih ruku olako padamo, ali niti niskog težišta nije lako, nisko je, i šumi priobalje, ali tada, baš tada lebde obadvije modre gitareske.

    Ti si moja najmetodičnija unutrašnjost, usvirani smo u iznutricu soničnog sokića, te Thurstonova pojačala.

  
    TU NAM JE SAMO OSTATI

     

    
      Lazy Girls Hideout
    

     

    Tu je samo ostati, biti mjesečina jedne plimne lokve iz dojutarnjeg bara. Nemoj se naslanjati, onda se previjaš od smijeha, oblaci su tu, naši, najahani, napojeni, posve mirni, spremni za nesuvisli namaz, ili kad dobar ovjes povuče tromb noktom u najobičniju krempitu i zdjelicu punčkih malina.

    Ne znam što je cockpit, veli naslonjena da drajver vidi najbolje, i ne gleda što kaže.

  
    I KAD POSTANEŠ PROSTOR

     

    
      Siboney
    

     

    Kukaju radost, veli Stole, a kao da obala nije najbolja kada je festivalom ispunjeno cijelo srce, i kada nisi Katkad nego sav zapet preko zaljeva.

    I kada je soba unutra u tvojoj dobroj kameri i duboko teče.

  
    U KAPLJICAMA, UMNOŽAVANJA

     

    
      Mindbender
    

     

    Jedino u kapljicama, kada me nagovaraš, kada ti nemam što odgovoriti iako me nagovaraš, a dobro znamo da smo u kapljicama i da uskoro topot po krovnim prozorima ništa ne umnožava osim uvid elitnog bezumlja i unatražnog zuma zornog sunca.

    Štima.

  
    I DRUGI NAPOKONI

     

    
      Thunderin’ Guitar
    

     

    Zar je toliko trebalo toj kiši, onoj zapravo, tijelu koje puni svoj izgled subotnjim izlaskom ususret tako zapuštenom šaptu.

    Trajektom prepunim neurednog masnog vjetra.

  
    OD ŠAUMA I ŠNENOKLI MAŠTA

     

    
      Rising East
    

     

    Da. Baš si mislim. Pjeniš, prštiš, i trebalo bi biti uzbuđena velika mašta od šauma i šnenokli, ipak znamo – iza je cjevovod zla, otpatci odavna nisu nadrealne skladbe nego bešćućem zgađen mračan obzor kadmija, i premda imamo ono najbolje u svojim sinusima i premda bi trebalo biti sasma dobra šapta kada to bronhijalno škakljanje poiznabijamo u grgolj…

    Ma kroz stisnute zube, što?

  
    Goran Rem

    Rođen 1958. u Slavonskom Brodu. Osnovnu školu i gimnaziju završava u Vinkovcima, jugoslavistiku diplomira u Osijeku (1977 – 1981), magistrira (1988) te doktorira u Zagrebu (1997). Magistrirao je temom o metajezičnosti u hrvatskome pjesništvu, a doktorirao tezom o fenomenu intermedijalnosti u hrvatskome pjesništvu. Književni je teoretičar, sveučilišni profesor, pjesnik, kritičar i esejist te medijalni autor. Živi u Osijeku.

    Od 1981. do 1991. radi kao osnovnoškolski i srednjoškolski nastavnik. Od 1983. do 1991. urednik je književne tribine Literatura, a od 1984. tribine Quorum. Od 1991. do 1992. je upravitelj osječkog Studentskoga kulturnog centra, a zatim na Filozofskom fakultetu u Osijeku predaje stilistiku, teoriju književnosti i novu te suvremenu hrvatsku književnost. Voditelj je katedre za hrvatsku književnost Filozofskoga fakulteta u Osijeku od 2012. do 2022.

    Kritički je priredio poeziju Josipa Stošića, Milorada Stojevića te esejistiku Bore Pavlovića (I-III), Branimira Donata (I-III). Za Knjižnicu Slavonica priredio je Antu Kovača, Vanju Radauša, Dobrišu Cesarića, Sašu Benčeka, Jakova Ivaštinovića, Stjepana Jakševca, Huga Badalića, Ferdu Juzbašića, za Croaticu Ivu Kozarčanina, a za Brodske pisce Josipa Pusztaya i Huga Badalića. Priredio zbornike o Franji Cirakiju, Dobriši Cesariću, Ivanu Slamnigu, Aleksandru Flakeru, Cvjetku Milanji itd. Objavio je tridesetak znanstvenih i esejističkih knjiga, jedanaest zbirki pjesama i jedanaest medijalnih radova.

    Knjige A melankolia kronikaja (Kronika melankolije – antologija hrvatske postmoderne poezije (izbor pjesama, 2003) i Kortas horvat irodalom (studija s Helenom Sablić Tomić, 2009) bjelodani kod uglednog mađarskoga nakladnika Jelenkor u Pečuhu, a ekstenzivnu panoramu hrvatske književnosti Widzieć Chorwację. Panorama chorwackiej literatury i kultury 1990 – 2005 (na poljskom, s Krystynom Pieniążek-Marković i Bogusławom Zielińskim) na Sveučilištu Adama Mickiewicza u Poznanju 2005., koja u Krakovu dobiva prestižnu nagradu Nagrodu Jerzego Skowronka za djelo iz područja slavistike.

    Zbirka Ženitva nagrađena je stipendijom Josip Kozarac u Vinkovcima (1979 – 1981), zbirke Jesenji metak, Post ili past i Agregacija slova te studija Molnji o Radovanu Pavlovskom nagrađene su Nagradom 7 sekretara SKOJ-a (1986), Osječka čitanka Državnom nagradom Fran Galović za djelo zavičajne tematike (2000), Slavonski tekst hrvatske književnosti (2003) i Poetika buke (2011) Nagradom Josip i Ivan Kozarac, Retorika kritike Nagradom Julije Benešić za knjigu književne kritike (2010), knjiga Tijelo i tekst Godišnjom nagradom za znanost Županije osječko-baranjske (2011), Vinkovačka književna povjesnica (s Ružicom Pšihistal) i šestoknjižje Cvelferica Poveljama za kulturu Vukovarsko-srijemske županije, a Povelju Srebrne svirale dobio je za životno djelo u području književnosti i književnoznanstva u ime Matice hrvatske u Slavonskome Brodu (2017) te Priznanje Filozofskoga fakulteta Sveučilišta Josipa Jurja Strossmayera u Osijeku za nastavni rad (2023).

    Član je Matice hrvatske, Društva hrvatskih književnika, Hrvatskog P.E.N. Centra i P.E.N. Centra u BiH.

    Objavio: Ženitva (poezija,1977, 1979), Post ili past (poetski tekstovi, 1985), Agregacija slova (poetski tekstovi, 1985), Jesenji metak (poetski tekstovi, 1985), Dobre oči tvoje (pjesme, 1996), Intima (poetski tekstovi, 2005), Film (poetski tekstovi, 2005), Nikada i sad (poetski tekstovi, 2006), Netko na bubnjevima odsvira likovnu agoniju (poezija, 2011), Pauline pjesme u prozi – ja sam Saga (poetski tekstovi, 2017).

    Znanstveno-esejističke knjige: Poetika brisanih navodnika (studija, 1988), Zadovoljština u tekstu (kritika, 1989), Čitati Hrvatsku (esej-kolumne, 1994), Slavonsko ratno pismo (studija, 1997), Osječka čitanka (antologija; zajedno s Helenom Sablić Tomić, 1999), Puut nebeski – đakovačka čitanka (antologija; zajedno s Helenom Sablić Tomić, 2000), A melankolia kronikaja/Kronika melankolije – antologija hrvatske postmoderne poezije (izbor pjesama; prijevod na mađarski, 2003), Slavonski tekst hrvatske književnosti (studija; zajedno s Helenom Sablić Tomić, 2003), Koreografija teksta I: pjesništvo iskustva intermedijalnosti (studija, 2003), Koreografija teksta II: antologija, biobibliografije-dokumentacija (antologija, 2003), Widzieć Chorwację. Panorama chorwackiej literatury i kultury 1990 – 2005 (antologija na poljskom; zajedno s Krystynom Pieniążek-Marković i Bogusławom Zielińskim, 2005), Šokačka čitanka (antologija; zajedno s Helenom Sablić Tomić, 2006), Tijelo i tekst (studija, 2008), Šokci u povijesti, kulturi i književnosti (studija-antologija; zajedno s Vladimirom Remom, 2008), Hrvatska suvremena književnost (Helenom Sablić Tomić, 2008), Stil vinkovačkog studija Filozofije (studija; zajedno s Ivanom Đermanović, Vedranom Sušcem i Katicom Vukojom,2009), Kortas horvat irodalom (studija; zajedno s Helenom Sablić Tomić, 2009), Vinkovačka književna povjesnica (studija; zajedno s Ružicom Pšihistal, 2009), Retorika kritike, književna i medijska kritika (studija, 2010), Poetika buke: antologija slavonskoga ratnog pisma (antologija, 2010), Pogo i tekst: studija-interpretacije (studija, 2011), Panonizam hrvatskoga pjesništva I-II (studija-antologija-interpretacija; zajedno sa Sanjom Jukić, 2012 – 2014), Cvelferica I-VI (studija-antologija-interpretacija; zajedno sa Sanjom Jukić, Ružicom Pšihistal i Ivanom Trojanom, 2015 – 2017), Sinegdoha hrvatske književnosti, znanosti i kulture – cvelferski tekstualni korpus (studija; zajedno sa Sanjom Jukić, Ružicom Pšihistal i Ivanom Trojanom, 2018), Osječka mediostilistika – tri studije o noise kulturi, (znanstvena monografija; zajedno sa Sanjom Jukić i lirskim kolektivom Hikos-Mashup, 2020), Film hrvatskoga romana od 1914. do 2019 (predavanja, 2022).

    Medijski radovi: Sonic Youth (plakat-pjesma, intervencija, 1985), Kaspar Hauser (izvedba; zajedno s Katja, Vaki, MŽ, Bakal, Beštić, 1990), Izvedba (postav, izvedba, 1990), Slavonska krv (audio performans, 1991), Dvogled, Nikada i sada (mapa; zajedno s Ivanom Šeremetom, 2000), Psi I (instalacija; zajedno s Ivanom Faktorom, 2001), Psi II (instalacija, CD; zajedno s Ivanom Faktorom, Darkom Jerkovićem, Vlastimirom Kusikom, Krunoslavom Stipeševićem i Delimirom Rešickim, 2003), Pobuna junakinja (interdramski tekst; režija Jasmin Novljaković, 2003), Rock’n’rat (izložba, katalog; G. R. tekst, Zoran Jaćimović fotografije, 2011), Intimacy (uglazbljeni poetski tekstovi; zajedno s Ksenija Mitrović, Paula Rem i Jim Gardner aka Jr. James&The Late Guitar, 2019), Esencija intermedijalilteta – Hikos Mashup (izložba-koncept,2021, 2022).

